Didirišwa tša go ithuta Beibele
Tirelo ya Rena ya Mmušo
Bokgobapuku bja Inthaneteng
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
GO TŠWA BOBOLOKELONG BJA RENA Kgoši e Ile ya Tlala ka Lethabo!
Dihlatse tša Jehofa
Dilo tše di Lego Gona
Dikgatišo tše di Lego Gona
BEIBELE e re: “Bana ke bohwa bjo bo tšwago go Jehofa; dienywa tša mmele ke moputso.” (Ps. 127:3) Ka gona ga go makatše ge batswadi ba Bakriste ba amogela leseana la bona ka lethabo le legolo.
Go oketša go lethabo leo, go belegwa ga ngwana go tliša boikarabelo bjo bogolo. Ngwana o hloka dijo tše nago le phepo ka mehla gore e be motho yo a fepegilego gabotse ge a godile. E le gore ngwana a emele borapedi bja therešo ka go tia, o nyaka keletšo le tlhahlo ya moya go batswadi bao ba katanelago go mo tlwaetša melao ya motheo ya Modimo. (Die. 1:8) Ba swanetše go thoma neng go mo tlwaetša, le gona tlwaetšo yeo e akaretša eng?
Puku ya Early Childhood Counts—A Programming Guide on Early Childhood Care for Development e re: “Dikgwedi tše ngwana a sa tšwago go belegwa ka tšona di bohlokwa e le gore a gole gabotse ka bjokong. Ka dikgwedi tšeo, megalatšhika yeo e fetišago molaetša go tloga seleng e nngwe go ya go e nngwe—yeo e dirago gore ngwana a kgone go ithuta dilo tše itšego—e oketšega ga masomepedi.” Ka gona, ke gabohlale kudu gore batswadi ba diriše nakwana yeo go thoma go bjala dikgopolo tša moya le ditekanyetšo tša Beibele monaganong wa gagwe!
Mma yo e lego mmulamadibogo wa ka mehla o boletše ka morwedi wa gagwe yo monyenyane gore: “Ke be ke dutše ke e ya le yena bodireding go tloga ge a sa na le kgwedi e tee. Le ge a be a sa tsebe seo ke bego ke se dira ka nako yeo, ke dumela gore seo se mo thušitše kudu. Ge a šetše a na le nywaga e mebedi, o be a efa bao re kopanago le bona bodireding bja tšhemo dipampišana ka sebete.”
Go tlwaetša ngwana go tloga boseeng go tšweletša dienywa tše dibotse. Lega go le bjalo, batswadi ba lemogile gore go tlwaetša ngwana dilo tša moya go na le ditlhohlo tša gona.
‘DIRIŠANG NAKO YA LENA KA BOHLALE’
Ruri re nyaka gore ka moso bana ba rena ba be le boikarabelo. Lega go le bjalo, lebaka le legolo la go tlwaetša bana ba rena ke gore ba rate Modimo go tšwa dipelong tša bona.—Mar. 12:28-30.
Psalme 127:4 e re: “Bana bao motho a ba belegetšwego e sa le yo mofsa ba etša mesebe ka seatleng sa mogale.” Ka gona bana ba swantšhwa le mesebe yeo motswadi a swanetšego go e korola gabotse. Mmetši wa mesebe a ka se kgone go swara mosebe wa gagwe gateetee ka morago ga gore a o betše. Batswadi ba na le “mesebe”—bana ba bona—ka nako e nyenyane kudu. Nako yeo e swanetše go dirišwa go tsenya ka dikgopolong le dipelong tša bana ba bona melao ya motheo ya Modimo.
Ntšha Moneelo wa go Thekga Modiro wa Rena wa Lefase ka Bophara